"Слаўся, гаспадару!..". На Петриковщине прошли «Зажинки» - Петриков | Петриковский район | Новости Петрикова | Петриковские новости | Петрыкаускiя навiны | Газета города Петриков
Четверг, 11.07.2013 08:09. Рубрика: Падзеі, Сяло Просмотров: 1 054
На пачатак свайго галоўнага хлебаробскага свята — жніва — працаўнікі КСУП "Капаткевічы" і госці сабраліся на палетку каля новага малочнатаварнага комплексу. У гэтым быў свой сімвалічны сэнс. Вырашчаны ўраджай павінен істотна папоўніць запасы фуражнага зерня і ўмацаваць кармавую базу для грамадскага статка на будучую зімоўку, дазволіць атрымаць больш прадукцыі земляробства і жывёлагадоўлі, а значыць, і ўмацаваць эканамічны падмурак гаспадаркі і ўласны дабрабыт. Прысутныя найперш шчыра павіншавалі з чарговымі імянінамі ветэрана працы Мікалая Іванавіча Мачука і маладога механізатара Руслана Качэлю, якім былі ўручаны памятныя падарункі.
З абрадам сёлетніх Зажынак прысутных шчыра павіншаваў дырэктар сельгаспрадпрыемства Аляксандр Пінчук. Ён, у прыватнасці, адзначыў:
— На нашых палетках выспеў адзін з лепшых за апошнія гады ўраджай хлеба. Гэта пацвярджаюць і намалоты рапсу. На ток паступіла ўжо звыш тысячы тон алейнага зерня, ад продажу якога спажыўцам на рахунак гаспадаркі ў банку паступіць каля 1,7 мільярда рублёў выручкі. Вельмі добры пачатак на старце жніва!
На лінейку гатоўнасці загадзя былі пастаўлены сем айчынных камбайнаў, без затрымак да прыёму новага збожжа падрыхтавана сушыльнае абсталяванне і складскія памяшканні. Нашым экіпажам трэба ўбраць азімыя і яравыя культуры на плошчы 1800 гектараў. Пастаўлена задача: намалаціць не менш 5,4 тысячы тон хлеба, плануем таксама сабраць не менш 1600 тон зерня кукурузы. Яна складаная, але пасільная.
Вопыту і матэрыяльных рэсурсаў для гэтага дастаткова, каб усё вырашчанае ўбраць і перапрацаваць строга па графіку. Штодня ўдзельнікам уборачнай будзе даводзіцца канкрэтнае заданне, справіцца з якім па сілах кожнаму. Уклад у агульную справу будзе ацэньвацца годным матэрыяльным заахвочваннем.
Дарэчы, ужо сёння прэміямі будуць адзначаны тыя, хто належна папрацаваў у час мінулай пасяўной, на нарыхтоўцы кармоў і падрыхтоўцы тэхнікі. Нашай гаспадарцы прысуджана трэцяе месца ў рэспубліканскім конкурсе-аглядзе мехдвароў, нядрэнныя вынікі дасягнуты на першым этапе "зялёнага жніва" і ў продажы малака гатункам "экстра". Рахунак добрых спраў можна і трэба прымнажаць, бо магчымасці такія ёсць у кожным цэху. Трэба толькі строга захоўваць тэхналагічную дысцыпліну, працаваць сумленна, творча і з належнай аддачай. Тады кожны дзень абавязкова будзе прыносіць радасць як кожнаму з вас, так і вашым сем'ям!..
З пачынам чарговага жніва прысутных павіншаваў начальнік райсельгасхарчу Сяргей Кудравец. Комплекс сязонных палявых работ неабходна правесці своечасова і без здарэнняў, каб новаму караваю потым парадаваўся кожны, хто прымаў у іх пасільны ўдзел. Таму пажадаў у гэтую пару паболей сонечных дзён і паменш прастояў "стэпавых караблёў" з-за паломак як у мехпарках, так і ў полі.
Прамоўца таксама зазначыў, што на палетках раёна вырас нядрэнны ўраджай збожжавых і зернебабовых культур. Ёсць магчымасць для замацавання мінулагодняга поспеху на іх уборцы. Так, на цяперашні дзень рапс, пад які было адведзена 2835 гектараў ворыва, застаецца абмалаціць на плошчы каля 90%. На круг у сярэднім выходзіць па 16,5 цэнтнера алейнага зерня, што зусім няблага. Камбайны добра падрыхтаваны і працуюць на ніве амаль паловы гаспадарак. Няма праблем з наладкай збожжасушыльнага і ачышчальнага абсталявання. На таках трэба абавязкова арганізаваць працу ў дзве змены, каб не было затрымак з дапрацоўкай хлеба і насеннага зерня.
Своечасова абмеркаваны і вырашаны ўсе пытанні па арганізацыі ўборачных работ, завяршыць якія неабходна да 25 ліпеня. З тым, каб па графіку і ў лепшыя агратэхнічныя тэрміны потым правесці сяўбу рапсу і ўсіх азімых культур. Стаўка будзе зроблена менавіта на іх вырошчванне, што апраўдваецца большай прыбаўкай ураджайнасці раяніраваных гатункаў.
Ад імя калектыву мастацкай самадзейнасці мясцовага ГДК землякоў з доўгачаным выхадам у поле павіншавала яго дырэктар Ядзвіга Суботка. Новы каравай сялянам даецца хлебаробам у цяжкім клопаце пра лёс роднай зямлі, а кожны з іх працуе тут з адчуваннем асаблівай адказнасці за справу продкаў. Калі сейбіт сапраўды любіць і шануе адвечны занятак, то тады ў яго сэрцы абавязкова выспяваюць прачулыя песні са словамі падзякі прыродзе за яе дарункі і радасці свайго шчаснага лёсу. У іх традыцыйна ўслаўляецца адданасць земляробам свайму неспакойнаму прызванню. Нездарма па-асабліваму шануецца і ў самой вуснай творчасці палешукоў, якім хлеб заўсёды даецца ў поце штодзённай і руплівай працы.
Экіпажы камбайнаў і ўсе прысутныя былі пачаставаны духмянымі лустамі свежага караваю, папрысутнічалі на абрадавых зажынках вясковых жней выспелых пад сонцам і небам важкіх каласоў азімай пшаніцы. Першыя хлебныя снапы жанчыны паднеслі, канечне, гаспадару мясцовай нівы — дырэктару КСУП "Капаткевічы" Аляксандру Пінчуку і паважанаму госцю — начальніку ўпраўлення сельскай гаспадаркі і харчавання райвыканкама Сяргею Кудраўцу. Па першай камандзе экіпажы завялі маторы сваіх камбайнаў і пад гукі жніўнай песні рушылі ў поле.